ΚΑΝΟΝΙΣΜΟΣ (ΕΟΚ) αριθ. 1071/77 ΤΟΥ ΣΥΜΒΟΥΛΙΟΥ της 17 Μαΐου 1977 περί τροποποιήσεως του κανονισμού (ΕΟΚ) αριθ. 569/76 "περί προβλέψεως ειδικών μέτρων για τους λινοσπόρους και περί καθορισμού της τιμής στόχου των λινοσπόρων για την περίοδο εμπορίας 1977/1978"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,

τον κανονισμό (ΕΟΚ) αριθ. 569/76 του Συμβουλίου της 15ης Μαρτίου 1976 περί προβλέψεως ειδικών μέτρων για τους λινοσπόρους(1), και ιδίως το άρθρο 1 παράγραφοι 1 και 3,

την πρόταση της Επιτροπής,

τη γνώμη της Συνελεύσεως(2),

τη γνώμη της Οικονομικής και Κοινωνικής Επιτροπής(3),

Εκτιμώντας:

ότι, προκειμένου να διευκολυνθεί η μετάβαση από το καθεστώς ενισχύσεως για τον ελαιούχο λίνο στο νέο καθεστώς ενισχύσεως για τους λινοσπόρους το οποίο καθιερώθηκε από τον κανονισμό (ΕΟΚ) αριθ. 569/76, το άρθρο 2 παράγραφος 2 του κανονισμού αυτού προβλέπει ότι, για την περίοδο εμπορίας 1976/1977, η ενίσχυση για τους σπόρους ελαιούχου λίνου δεν δύναται να είναι κατώτερη των 125 λογιστικών μονάδων ανά εκτάριο-

ότι, λαμβανομένης υπόψη της καταστάσεως της αγοράς του προϊόντος αυτού, η εξ ολοκλήρου κατάργηση κάθε εγγυήσεως εισοδήματος κινδυνεύει να πλήξει σοβαρά την ανάπτυξη της παραγωγής ελαιούχου λίνου εντός της Κοινότητος- ότι, για την αντιμετώπιση της δυσμενούς αυτής καταστάσεως, πρέπει, για μία ακόμη περίοδο εμπορίας, να διατηρηθεί η ελάχιστη ενίσχυση αλλά δια μειώσεως του ποσού της-

ότι, κατά τον καθορισμό της τιμής στόχου των λινοσπόρων, πρέπει να λαμβάνονται υπόψη τόσο οι στόχοι της κοινής γεωργικής πολιτικής όσο και η συμβολή την οποία επιφυλάσσει η Κοινότης στην αρμονική ανάπτυξη του διεθνούς εμπορίου- ότι η κοινή γεωργική πολιτική έχει ιδίως ως στόχο να εξασφαλίζει δίκαιο βιοτικό επίπεδο στο γεωργικό πληθυσμό, να εγγυάται την ασφάλεια εφοδιασμού και να εξασφαλίζει την πραγματοποίηση των παραδόσεων στους καταναλωτές σε εύλογες τιμές-

ότι το άρθρο 1 παράγραφος 1 πρώτο εδάφιο του κανονισμού (ΕΟΚ) αριθ. 569/76 προβλέπει ιδιαίτερα ότι πρέπει η τιμή αυτή να καθορίζεται σε δίκαιο επίπεδο για τους παραγωγούς, λαμβανομένων υπόψη των αναγκών εφοδιασμού της Κοινότητος- ότι, για το σκοπό αυτό, πρέπει να διατηρείται σταθερή σχέση μεταξύ της τιμής αυτής και της τιμής άλλων ελαιούχων σπόρων-

ότι η εφαρμογή των κριτηρίων αυτών έχει ως συνέπεια τον καθορισμό της τιμής στόχου σε επίπεδο ανώτερο εκείνου που λαμβάνεται υπόψη για την προηγούμενη περίοδο εμπορίας-

ότι η τιμή στόχου πρέπει να καθορίζεται για ποιοτικό τύπο ο οποίος ορίζεται συναρτήσει της μέσης ποιότητος των σπόρων που συγκομίζονται εντός της Κοινότητος- ότι η ποιότης που ορίζεται για την περίοδο εμπορίας 1976/1977 αντιστοιχεί στην απαίτηση αυτή και επομένως δύναται να διατηρηθεί για την επόμενη περίοδο εμπορίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το κείμενο του άρθρου 2 παράγραφος 2 δεύτερο εδάφιο του κανονισμού (ΕΟΚ) αριθ. 569/76 αντικαθίσταται από το ακόλουθο κείμενο:

"Εν τούτοις, όταν, για τις περιόδους εμπορίας 1976/1977 και 1977/1978, η εφαρμογή του πρώτου εδαφίου οδηγεί, όσον αφορά το λίνο που προορίζεται κυρίως για την παραγωγή σπόρων, σε ποσό ενισχύσεως κατώτερο των 125 και 105 αντιστοίχως λογιστικών μονάδων ανά εκτάριο εκτάσεως στην οποία έχει γίνει σπορά και συγκομιδή, το ποσό της ενισχύσεως που πρέπει να χορηγείται για το προϊόν αυτό καθορίζεται:

- για την περίοδο εμπορίας 1976/1977 σε 125 λογιστικές μονάδες ανά εκτάριο,

- για την περίοδο εμπορίας 1977/1978 σε 105 λογιστικές μονάδες ανά εκτάριο."

Άρθρο 2

Για την περίοδο εμπορίας 1977/1978, η τιμή στόχου για τους λινοσπόρους καθορίζεται σε 31,18 λογιστικές μονάδες ανά 100 χιλιόγραμμα.

Άρθρο 3

Η τιμή που αναφέρεται στο άρθρο 2 αφορά τους σπόρους:

- χύμα, υγειούς, νομίμου και εμπορευσίμου ποιότητος,

- με 2% ξένα σώματα και, όσον αφορά αυτούς καθ' εαυτούς τους σπόρους, με 9% υγρασία και 38% έλαιο.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 17 Μαΐου 1977.

Για τo Συμβούλιο

Ο Πρόεδρος

J. SILKIN

(1) ΕΕ αριθ. Ν 67 της 15.3.1976, σ. 29.

(2) ΕΕ αριθ. Α 93 της 18.4.1977, σ. 11.

(3) ΕΕ αριθ. Α 77 της 30.3.1977, σ. 15.